PATVIRTINTA

Lietuvos Respublikos

žemės ūkio ministro

2022 m. lapkričio 22 d.

įsakymu Nr. 3D-708

**VALSTYBĖS ĮMONĖS ŽEMĖS ŪKIO INFORMACIJOS IR KAIMO VERSLO CENTRO, VALSTYBĖS ĮMONĖS DISTANCINIŲ TYRIMŲ IR GEOINFORMATIKOS CENTRO „GIS-CENTRAS“ IR VALSTYBĖS ĮMONĖS VALSTYBĖS ŽEMĖS FONDO**

**REORGANIZAVIMO SĄLYGOS**

Vilnius, 2022 m.

1. **TEISINIS REORGANIZAVIMO PAGRINDAS**
   1. Valstybės įmonės Žemės ūkio informacijos ir kaimo verslo centro (duomenys kaupiami ir saugomi Juridinių asmenų registre, kodas – 210086220), valstybės įmonės Distancinių tyrimų ir geoinformatikos centro „GIS-Centras“ (duomenys kaupiami ir saugomi Juridinių asmenų registre, kodas – 121351441) ir valstybės įmonės Valstybės žemės fondo (duomenys kaupiami ir saugomi Juridinių asmenų registre, kodas – 120093212) reorganizavimo sąlygos (toliau – Reorganizavimo sąlygos) yra parengtos vadovaujantis Lietuvos Respublikos valstybės ir savivaldybės įmonių įstatymo (toliau – VSĮ įstatymas), Lietuvos Respublikos civilinio kodekso (toliau – Civilinis kodeksas), Lietuvos Respublikos darbo kodekso (toliau – Darbo kodeksas) bei kitų Lietuvos Respublikos teisės aktų nuostatomis, reglamentuojančiomis įmonių reorganizavimą sujungimo būdu.
   2. Pagal Reorganizavimo sąlygas, valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centras „GIS-Centras“ ir valstybės įmonė Valstybės žemės fondas bus reorganizuojamos sujungimo būdu, sujungiant jas į naują sukurtą juridinį asmenį – valstybės įmonę Žemės ūkio duomenų centras, kuriai pereis visos reorganizuojamų valstybės įmonių teisės ir pareigos.
   3. Reorganizavimo sąlygos yra parengtos atsižvelgiant į tai, kad Lietuvos Respublikos Vyriausybė 2022 m. rugpjūčio 31 d. nutarimu Nr. 886 „Dėl sutikimo reorganizuoti valstybės įmonę Žemės ūkio informacijos ir kaimo verslo centrą, valstybės įmonę Distancinių tyrimų ir geoinformatikos centrą „GIS-Centras“ ir valstybės įmonę Valstybės žemės fondą“ išreiškė sutikimą, kad valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centras „GIS-Centras“ ir valstybės įmonė Valstybės žemės fondas būtų reorganizuojamos sujungimo būdu, ir gavus Lietuvos Respublikos žemės ūkio ministerijos, kaip valstybės įmonių savininko teises ir pareigas įgyvendinančios institucijos, pavedimą (Lietuvos Respublikos žemės ūkio ministro 2022 m. rugsėjo 2 d. įsakymas Nr. 3D-531 „Dėl valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo reorganizavimo sąlygų rengimo“).
   4. Atsižvelgiant į tai, kad reorganizavime dalyvaujančios valstybės įmonės yra viešieji juridiniai asmenys, vadovaujantis Civilinio kodekso 2.103 straipsniu, rašytinės ataskaitos apie numatomą reorganizavimą nebus rengiamos ir reorganizavimo sąlygos nebus vertinamos.
   5. Reorganizavimas atitinka Civilinio kodekso 2.97 straipsnio 4 dalyje nurodytą reorganizavimo būdą.
2. **INFORMACIJA APIE REORGANIZUOJAMAS VALSTYBĖS ĮMONES**
   1. Reorganizuojamų valstybės įmonių duomenys:
   2. **valstybės įmonė Žemės ūkio informacijos ir kaimo verslo centras**:
      1. juridinio asmens pavadinimas – valstybės įmonė Žemės ūkio informacijos ir kaimo verslo centras;
      2. juridinio asmens teisinė forma – valstybės įmonė;
      3. registruota juridinio asmens buveinė – Vinco Kudirkos g. 18-1, Vilnius;
      4. juridinio asmens kodas – 210086220;
      5. veiklos tikslas – įstatymų ir kitų teisės aktų nustatyta tvarka įgyvendinti valstybės socialinius ir politinius tikslus Žemės ūkio informacinės sistemos (Lietuvos Respublikos žemės ūkio ministerijos reguliavimo srities registrų, informacinių sistemų ir jų duomenų bazių visuma) srityje, siekti, kad žemės ūkio paskirties registrai ir informacinės sistemos efektyviai funkcionuotų, būtų įgyvendinta paramos žemės ūkiui ir kaimo plėtrai administravimo sistema, atitinkanti Europos Sąjungos reikalavimus, ir kaupti, apdoroti, teikti informaciją valstybės ir savivaldybių institucijoms, socialiniams partneriams, kitiems duomenų gavėjams bei siekti pelningos veiklos;
      6. registras, kuriame kaupiami ir saugomi duomenys apie juridinį asmenį: Lietuvos Respublikos juridinių asmenų registras, registro tvarkytojas – valstybės įmonė Registrų centras;
      7. juridinio asmens savininko teises ir pareigas įgyvendinanti institucija – Lietuvos Respublikos žemės ūkio ministerija;
   3. **valstybės įmonė Distancinių tyrimų ir geoinformatikos centras „GIS-Centras“:**
      1. juridinio asmens pavadinimas – valstybės įmonė Distancinių tyrimų ir geoinformatikos centras „GIS-Centras“;
      2. juridinio asmens teisinė forma – valstybės įmonė;
      3. registruota juridinio asmens buveinė – Sėlių g. 66, Vilnius;
      4. juridinio asmens kodas – 121351441;
      5. PVM mokėtojo kodas – LT213514410;
      6. veiklos tikslas – teikti administracines ir viešąsias paslaugas atliekant valstybinių geoinformacinių sistemų projektavimą, diegimą, techninį palaikymą ir priežiūrą, atlikti valstybinių geoinformacinių duomenų bazių kūrimą, jų aptarnavimą ir platinimą naudotojams, vykdyti georeferencinio pagrindo kadastro tvarkytojo, Lietuvos erdvinės informacijos portalo tvarkytojo funkcijas, užtikrinti nepertraukiamą Lietuvos Respublikos globalinės padėties nustatymo sistemos nuolatinių stočių tinklo bei Topografijos ir inžinerinės infrastruktūros informacinės sistemos veiklą,  vykdyti Lietuvos Respublikos valstybės sienos geodezijos ir kartografijos darbus bei kitą veiklą siekiant tenkinti viešuosius interesus geoinformacinių technologijų, kartografijos ir geodezijos srityse;
      7. registras, kuriame kaupiami ir saugomi duomenys apie juridinį asmenį: Lietuvos Respublikos juridinių asmenų registras, registro tvarkytojas – valstybės įmonė Registrų centras;
      8. juridinio asmens savininko teises ir pareigas įgyvendinanti institucija – Lietuvos Respublikos žemės ūkio ministerija;
   4. **valstybės įmonė Valstybės žemės fondas:**
      1. juridinio asmens pavadinimas – valstybės įmonė Valstybės žemės fondas;
      2. juridinio asmens teisinė forma – valstybės įmonė;
      3. registruota juridinio asmens buveinė – Konstitucijos pr. 23-401, Vilnius;
      4. juridinio asmens kodas – 120093212;
      5. PVM mokėtojo kodas – LT200932113
      6. veiklos tikslas – įstatymų ir kitų teisės aktų nustatyta tvarka įgyvendinti valstybės politikos priemones žemės tvarkymo ir administravimo, žemėtvarkos planavimo, žemės konsolidacijos, valstybinės žemės sklypų pardavimo ir nuomos aukcionų organizavimo bei jų vykdymo, melioracijos, dirvožemio žemės naudojimo ir apskaitos, Lietuvos Respublikos žemės informacinės sistemos tvarkymo, privačios žemės sklypų įsigijimo valstybės nuosavybėn srityse, bei siekti pelningos veiklos;
      7. registras, kuriame kaupiami ir saugomi duomenys apie juridinį asmenį: Lietuvos Respublikos juridinių asmenų registras, registro tvarkytojas – valstybės įmonė Registrų centras;
      8. juridinio asmens savininko teises ir pareigas įgyvendinanti institucija – Lietuvos Respublikos žemės ūkio ministerija.
3. **REORGANIZAVIMO TIKSLAS IR BŪDAS**
   1. Valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo reorganizavimo tikslas – padidinti turimos informacijos ir duomenų valdymo efektyvumą, optimaliau panaudoti turimus žmogiškuosius, materialinius ir infrastruktūros išteklius, teikti kokybiškesnes paslaugas vartotojams ir užtikrinti žemės ūkio ministro valdymo srities valstybės įmonių valdymo efektyvumą.
   2. Vadovaujantis Civilinio kodekso 2.97 straipsnio 4 dalimi valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centras „GIS-Centras“ ir valstybės įmonė Valstybės žemės fondas bus reorganizuojamos jungimo būdu, sujungiant į naujai sukurtą juridinį asmenį – valstybės įmonę Žemės ūkio duomenų centras, kuriam pereis visos paminėtų reorganizuojamų valstybės įmonių teisės ir pareigos.
   3. Po reorganizavimo reorganizuojamos valstybės įmonės: valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centras „GIS-Centras“ ir valstybės įmonė Valstybės žemės fondas pasibaigs be likvidavimo procedūros nuo jų išregistravimo iš Juridinių asmenų registro momento.
4. **REORGANIZAVIMO PRINCIPAI**
   1. Reorganizavimo veiksmai visais atvejais yra atliekami atsižvelgiant į bendrąjį principą ir pagrindinį tikslą – užtikrinti reorganizavimo eigos maksimalų sklandumą, efektyvumą, ekonomiškumą bei spartumą, nepriklausomai nuo to, ar šis principas yra minimas šiose Reorganizavimo sąlygose aptariant konkrečius reorganizavimo veiksmus, ar ne.
   2. Reorganizavimo sąlygų 10 punkte nustatytas bendrasis principas, pirmiausia, reiškia, jog Reorganizavimo sąlygose ir įstatymuose bei kituose teisės aktuose nustatyti terminai su reorganizavimu susijusiems veiksmams atlikti turi būti vertinami kaip maksimalūs terminai ir, atitinkamai, turi būti dedamos visos pastangos, esant realiai ir protingai galimybei, atlikti tokius veiksmus nedelsiant, išskyrus, jei tai prieštarautų imperatyvioms įstatymų ar kitų teisės aktų normoms. Šiose Reorganizavimo sąlygose nustatyti terminai gali būti praleisti (uždelstas tam tikrų veiksmų atlikimas) tik tuomet, jei tokių terminų neįmanoma laikytis dėl to, kad įstatymų nustatyta tvarka yra sustabdytas reorganizavimas, ir (arba) jei imperatyvios įstatymų normos draudžia atlikti atitinkamus veiksmus Reorganizavimo sąlygose nustatytais terminais.
   3. Reorganizavimo sąlygų 10 punkte nustatytas principas taip pat reiškia, kad jei, atsižvelgiant į konkrečią situaciją, paaiškėtų, jog tam tikrą su reorganizavimu susijusį veiksmą ekonomiškiau, efektyviau, sklandžiau ir sparčiau galėtų atlikti kitas reorganizuojamų valstybės įmonių organas ar kitas turintis įgaliojimus veikti reorganizuojamų valstybės įmonių vardu asmuo, nei numatyta šiose Reorganizavimo sąlygose, įstatymuose ar kituose teisės aktuose, teisę tokį veiksmą atlikti turi šis kitas organas ar turintis įgaliojimus veikti reorganizuojamų valstybės įmonių vardu asmuo, išskyrus, jei tai prieštarautų imperatyvioms įstatymų normoms.
5. **PO REORGANIZAVIMO VEIKSIANTI VALSTYBĖS ĮMONĖ**
   1. Po reorganizavimo veiks naujai sukurtas juridinis asmuo – valstybės įmonė Žemės ūkio duomenų centras.
   2. Po reorganizavimo veiksiančios valstybės įmonės pavadinimas – valstybės įmonė Žemės ūkio duomenų centras.
   3. Po reorganizavimo veiksiančio juridinio asmens teisinė forma bus valstybės įmonė.
   4. Po reorganizavimo veiksiančio juridinio asmens registruota buveinė bus: Vinco Kudirkos g. 18-1, Vilnius.
   5. Po reorganizavimo veiksiančios valstybės įmonės Žemės ūkio duomenų centras veiklos tikslai bus:
   6. atlikti registrų, kadastrų ir valstybės informacinių sistemų, kurių tvarkytoja ji bus paskirta, administravimo, projektavimo, diegimo, eksploatavimo, tobulinimo darbus, geodezijos ir kartografijos darbus;
   7. užtikrinti Lietuvos erdvinės informacijos infrastruktūros erdvinių duomenų teikimą į Europos Bendrijos erdvinės informacijos infrastruktūros (INSPIRE) portalą;
   8. atlikti melioracijos darbų ir melioracijos statinių naudojimo valstybinę priežiūrą;
   9. rengti duomenis apie šalies žemės fondo būklę, atlikti žemės išteklių naudojimo stebėseną, vykdyti žemės valdų struktūrų gerinimo ir apleistų žemės plotų mažinimo priemones.
   10. Po reorganizavimo valstybės įmonė Žemės ūkio duomenų centras perims visą reorganizuojamų valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo patikėjimo teise valdomą turtą, teises ir pareigas.
   11. Registras, kuriame bus kaupiami ir saugomi duomenys apie valstybės įmonę Žemės ūkio duomenų centras – Lietuvos Respublikos juridinių asmenų registras, registro tvarkytojas – valstybės įmonė Registrų centras.
   12. Valstybės įmonės Žemės ūkio duomenų centras veikla prasidės nuo jos įregistravimo Juridinių asmenų registre momento.
   13. Valstybės įmonės Žemės ūkio duomenų centras savininko teises ir pareigas įgyvendinanti institucija – Lietuvos Respublikos žemės ūkio ministerija.
6. **REORGANIZAVIMO TVARKA IR SĄLYGOS**
   1. Apie parengtas Reorganizavimo sąlygas valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centras „GIS-Centras“ ir valstybės įmonė Valstybės žemės fondas paskelbs viešai vieną kartą valstybės įmonės Registrų centro leidžiamame elektroniniame leidinyje „Juridinių asmenų vieši pranešimai“ ir informuos kreditorius individualiais pranešimais.
   2. Nuo viešo paskelbimo apie Reorganizavimo sąlygų sudarymą dienos valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centras „GIS-Centras“ ir valstybės įmonė Valstybės žemės fondas įgis reorganizuojamų įmonių statusą.
   3. Reorganizavimas bus baigtas teisės aktų nustatyta tvarka įregistravus valstybės įmonės Žemės ūkio duomenų centras įstatus Juridinių asmenų registre.
   4. Dokumentai Juridinių asmenų registrui dėl valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo išregistravimo iš Juridinių asmenų registro bus pateikiami įregistravus Juridinių asmenų registre valstybės įmonę Žemės ūkio duomenų centras.
7. **REORGANIZUOJAMŲ VALSTYBĖS ĮMONIŲ TURTO, TEISIŲ IR PAREIGŲ PERĖJIMAS** **NAUJAI ĮSTEIGTAI VALSTYBĖS ĮMONEI**
   1. Reorganizuojamų valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo teisės ir pareigos pereis naujai įsteigtai valstybės įmonei Žemės ūkio duomenų centras, šios valstybės įmonės įstatų įregistravimo Juridinių asmenų registre dieną (toliau – Perdavimo diena).
   2. Valstybės įmonė Žemės ūkio duomenų centras perims visą valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo patikėjimo teise valdomą turtą ir įsipareigojimus pagal perdavimo ir priėmimo aktus. Šiuo atveju, atitinkamas reorganizuojamų įmonių turtas pereina valstybės įmonei Žemės ūkio duomenų centras nuo atitinkamo perdavimo ir priėmimo akto pasirašymo dienos arba kitos dienos, nurodytos tokiame perdavimo ir priėmimo akte, kuri tokio turto atžvilgiu laikoma Perdavimo diena.
   3. Valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo turtui ir įsipareigojimams perduoti ir perimti atliekama šių valstybės įmonių turto ir įsipareigojimų inventorizacija.
   4. Valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo vardu registruoto turto ir įsipareigojimų perdavimas valstybės įmonei Žemės ūkio duomenų centras registruojamas įstatymų nustatyta tvarka (jeigu toks įregistravimas privalomas). Turtas ir įsipareigojimai įregistruojami nedelsiant po Perdavimo dienos, jeigu imperatyviosios įstatymų nuostatos nenustato kitaip.
   5. Nuo Perdavimo dienos valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo teisės ir pareigos (pagal sudarytus sandorius), taip pat sudaryti sandoriai pereina valstybės įmonei Žemės ūkio duomenų centras ir valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo, kurios po reorganizavimo baigs savo veiklą, sutartys bus laikomos po reorganizavimo veiksiančios valstybės įmonės Žemės ūkio duomenų centras sutartimis. Reorganizuojamų valstybės įmonių teisės ir pareigos (pagal sudarytus sandorius), taip pat sudaryti sandoriai dėl reorganizavimo nepasikeičia ir nepasibaigia, išskyrus tuos atvejus, kai jų sąlygos numato kitaip ir atitinkamo sandorio šalys nesusitaria dėl teisių, pareigų ar sandorių tolesnio galiojimo.
   6. Reorganizavimo metu valstybės įmonė Žemės ūkio duomenų centras perims (jeigu įstatymai nenustato kitaip) arba įstatymų nustatyta tvarka savo vardu pratęs, atnaujins, pakoreguos arba gaus iš naujo visus valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo turimus leidimus, pažymėjimus, patvirtinimus, sutikimus ar kitus specialias teises suteikiančius dokumentus.
   7. Reorganizuojamų valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo darbuotojų darbo santykių tęstinumui po reorganizavimo veiksiančioje valstybės įmonėje Žemės ūkio duomenų centras bus taikomos Lietuvos Respublikos darbo kodekso, šakinės ar kolektyvinės sutarčių nuostatos.
   8. Apskaitos ir finansinės atskaitomybės, kitų dokumentų, turto ir įsipareigojimų perdavimo ir priėmimo aktus pasirašys valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“, valstybės įmonės Valstybės žemės fondo ir valstybės įmonės Žemės ūkio duomenų centras vadovai, jų įgalioti atstovai arba kiti asmenys, turintys teisę pasirašyti atitinkamus perdavimo ir priėmimo aktus.
   9. Antspaudai su Lietuvos Respublikos herbu, kuriais disponuoja valstybės įmonė Žemės ūkio informacijos ir kaimo verslo centras, valstybės įmonė Distancinių tyrimų ir geoinformatikos centro „GIS-Centras“ ir valstybės įmonė Valstybės žemės fondas, po to, kai bus pasirašyti turto, įsipareigojimų ir dokumentų perdavimo ir priėmimo aktai ir paminėtos valstybės įmonės bus išregistruojamos iš Juridinių asmenų registro, teisės aktų nustatyta tvarka bus sunaikinti.
   10. Po reorganizavimo veiksiančioje valstybės įmonėje Žemės ūkio duomenų centras bus užtikrintas valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo veiklos tęstinumas, įsipareigojimų vykdymas, darbo santykių tęstinumas, su tuo susijusios socialinės garantijos ir socialinė apsauga. Valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo darbuotojams, nesutinkantiems tęsti darbo santykių po reorganizavimo veiksiančioje valstybės įmonėje Žemės ūkio duomenų centras, su jais bus nutrauktos darbo sutartys Lietuvos Respublikos darbo kodekse numatytais pagrindais, išmokant visas priklausančias išmokas bei taikant visas pagal teisės aktus priklausančias socialines garantijas.
8. **REORGANIZUOJAMŲ VALSTYBĖS ĮMONIŲ ORGANAMS SUTEIKIAMOS SPECIALIOS TEISĖS**
   1. Reorganizuojamų valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo valdymo organų nariai reorganizavimo proceso metu turi teises ir pareigas nustatytas Lietuvos Respublikos teisės aktuose, valstybės įmonių įstatuose ir šiose Reorganizavimo sąlygose, ir atliks visus būtinus veiksmus šioms Reorganizavimo sąlygoms įgyvendinti.
   2. Valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo vienasmeniai valdymo organai – vadovai yra atsakingi už jų vadovaujamų valstybės įmonių reorganizavimo vykdymą bei koordinavimą. Valstybės įmonės Žemės ūkio informacijos ir kaimo verslo centro kolegialus valdymo organas – valdyba, šalia teisės aktuose nustatytų teisių, reorganizavimo laikotarpiu turi teisę pareikšti savo nuomonę reorganizavimo klausimais tiek žodžiu, tiek raštu. Vykdydami paminėtas funkcijas valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo vadovai ir valstybės įmonės Žemės ūkio informacijos ir kaimo verslo centro kolegialus valdymo organas – valdyba privalo sąžiningai atlikti savo funkcijas, nepažeisdami kreditorių teisių ir teisėtų interesų bei po reorganizavimo naujai įsteigtos ir paminėtų valstybės įmonių veiklą tęsiančios valstybės įmonės Žemės ūkio duomenų centras interesų.
   3. Reorganizuojamų valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo valdymo organai – vadovai, valdyba netenka savo įgaliojimų nuo konkrečios reorganizuojamos valstybės įmonės išregistravimo iš Juridinių asmenų registro momento.
   4. Valstybės įmonės Žemės ūkio informacijos ir kaimo verslo centro, valstybės įmonės Distancinių tyrimų ir geoinformatikos centro „GIS-Centras“ ir valstybės įmonės Valstybės žemės fondo vadovams suteikiama kompetencija pasirašyti perdavimo - priėmimo aktus, vadovaujantis Reorganizavimo sąlygų nuostatomis.
9. **KITOS NUOSTATOS**

* 1. Šios Reorganizavimo sąlygos turi priedą, kuris yra neatskiriama šių Reorganizavimo sąlygų sudedamoji dalis.

PRIEDAS. Valstybės įmonės Žemės ūkio duomenų centro įstatų projektas.

|  |  |  |
| --- | --- | --- |
| Valstybės įmonės  Žemės ūkio informacijos ir kaimo verslo centro generalinė direktorė |  | Redvita Četkauskienė |
|  | (parašas) |  |
| Valstybės įmonės Distancinių tyrimų ir geoinformatikos centro „GIS-Centras“ direktorius |  | Žilvinas Stankevičius |
|  | (parašas) |  |
| Valstybės įmonės Valstybės žemės fondo direktorė |  | Lina Zinkevičienė |
|  | (parašas) |  |